Na podlagi 58. člena Zakona o javnih uslužbencih (Uradni list RS, št. 63/07 - uradno prečiščeno besedilo, 69/08 - ZTFI-A, 69/08 - ZZavar-E, 65/08, 40/12 - ZUJF, 49/20 - ZIUZEOP, 61/20 - ZIUZEOP-A, 152/20 - ZZUOOP, 158/20 - ZIntPK-C, 175/20 - ZIUOPDVE, 203/20 - ZIUPOPDVE, 202/21 – odl. US in 3/22 - ZDeb; v nadaljevanju: ZJU)

**Upravna enota Zagorje ob Savi,** Cesta 9. avgusta 5, 1410 Zagorje ob Savi,objavlja javni natečaj za zasedbo prostega uradniškega delovnega mesta za nedoločen čas s polnim delovnim časom:

**VODJA ODDELKA V UPRAVNI ENOTI,** v Oddelku za prostor, kmetijstvo in druge zadeve (šifra DM 22)

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) oz. najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) oz. najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj pet let delovnih izkušenj,
* strokovni izpit iz upravnega postopka,
* obvezno usposabljanje za imenovanje v naziv,
* znanje uradnega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se skladno s 13. točko 6. člena ZJU šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi.

Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Za delovna mesta oziroma nazive, za katere se ne zahteva univerzitetna izobrazba ali visoka strokovna izobrazba s specializacijo oziroma magisterijem znanosti, se predpisane delovne izkušnje skrajšajo za tretjino v primeru, da naloge na tem delovnem mestu opravlja javni uslužbenec, ki ima univerzitetno izobrazbo ali visoko strokovno izobrazbo s specializacijo oziroma magisterijem znanosti.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena ZJU, opraviti najpozneje v enem letu od sklenitve pogodbe o zaposlitvi.

Pri izbranem kandidatu se bo preverjalo, ali ima opravljen strokovni izpit iz upravnega postopka. V nasprotnem primeru bo moral izbrani kandidat strokovni izpit iz upravnega postopka, v skladu z 31. členom Zakona o splošnem upravnem postopku (Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb), opraviti najkasneje v treh mesecih od sklenitve delovnega razmerja.

Prednost pri izbiri bodo imeli kandidati z delovnimi izkušnjami v upravni enoti ali v občinski upravi.

Naloge delovnega mesta:

* vodenje in organizacija dela v oddelku,
* organiziranje medsebojnega sodelovanja in usklajevanja notranjih organizacijskih enot in sodelovanja z drugimi organi,
* sodelovanje pri oblikovanju sistemskih rešitev in drugih najzahtevnejših gradiv,
* samostojna priprava zahtevnih analiz, razvojnih projektov, informacij, poročil in drugih zahtevnih gradiv,
* vodenje in odločanje v zahtevnih upravnih postopkih,
* vodenje najzahtevnejših upravnih postopkov,
* samostojno opravljanje drugih zahtevnejših nalog.

Prijava mora vsebovati:

* 1. pisno izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja izobrazbe, datum (dan, mesec in leto) zaključka izobraževanja ter ustanova, na kateri je bila izobrazba pridobljena;
  2. pisno izjavo kandidata o izpolnjevanju pogoja glede zahtevanih delovnih izkušenj, v kateri kandidat navede vse dosedanje zaposlitve, datum (dan, mesec in leto) sklenitve in datum (dan, mesec in leto) prekinitve delovnega razmerja pri posameznem delodajalcu ter kratko opiše delo, ki ga je opravljal pri tem delodajalcu z navedbo stopnje izobrazbe, ki je bila zahtevana za to delovno mesto;
  3. pisno izjavo kandidata o opravljenem strokovnem izpitu iz upravnega postopka, iz katere mora biti razvidna ustanova, na kateri je kandidat opravljal izpit in datum opravljanja izpita (če ga je kandidat že opravil);
  4. pisno izjavo kandidata o opravljenem usposabljanju za imenovanje v naziv (če ga je kandidat že opravil);

5. pisno izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

6. pisno izjavo, da za namen tega natečajnega postopka dovoljuje Upravni enoti Zagorje ob Savi pridobitev podatkov iz 5. točke iz uradnih evidenc.

V primeru, da kandidat z vpogledom oz. s pridobitvijo podatkov o izpolnjevanju pogojev za zasedbo predmetnega delovnega mesta iz uradnih evidenc ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis, ter da kandidat v njej poleg formalne izobrazbe navede tudi druga znanja in veščine, ki jih je pridobil.

**Prijava na prosto delovno mesto mora biti obvezno pripravljena na obrazcu »Vloga za zaposlitev« ki je priloga tega javnega natečaja, z natančno izpolnjenimi vsemi rubrikami in izjavami.**

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10), se v izbirni postopek ne uvrsti kandidat, ki ne izpolnjuje natečajnih pogojev.

Strokovna usposobljenost kandidatov se bo presojala v izbirnem postopku. Izbirni postopek se lahko opravi v več fazah, tako da se kandidati postopno izločajo (drugi odstavek 61. člena ZJU). Opravi se lahko v obliki presojanja strokovne usposobljenosti na podlagi navedb v prijavi in priložene dokumentacije, s pisnim preverjanjem kandidatovega znanja, lahko pa tudi na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Izbrani kandidat bo delo na uradniškem delovnem mestu Vodja oddelka v upravni enoti opravljal v uradniškem nazivu višji svetovalec II (izhodiščni plačni razred 38 oz. 1.964,17 EUR bruto), z možnostjo napredovanja v naziv višji svetovalec I. Z izbranim kandidatom bo sklenjena pogodba o zaposlitvi za  nedoločen čas, s polnim delovnim časom. Izbrani kandidat bo delo opravljal v prostorih Upravne enote Zagorje ob Savi, Cesta 9. avgusta 5, Zagorje ob Savi.

Kandidat vloži prijavo v pisni obliki na **priloženem obrazcu »Vloga za zaposlitev«,** ki jo pošlje v zaprti ovojnici **z označbo: »Za javni natečaj – vodja oddelka (DM šifra 22), številka 110-8/2023-6257,** na naslov: Upravna enota Zagorje ob Savi, Cesta 9. avgusta 5, 1410 Zagorje ob Savi, in sicer v roku 12 dni po objavi na osrednjem spletnem mestu državne uprave GOV.SI, <https://www.gov.si/zbirke/delovna-mesta/> in Zavodu Republike Slovenije za zaposlovanje.

Za pisno obliko prijave se šteje tudi elektronska oblika poslana na elektronski naslov: [ue.zagorje@gov.si,](mailto:ue.zagorje@gov.si,) pri čemer veljavnost prijave ni pogojena z elektronskim podpisom.

Kandidate vljudno naprošamo, da zaradi upoštevanja ekonomskega in ekološkega vidika prijavo vložijo tako, da izpolnijo priložen obrazec, ki vsebuje vse podatke in izjave, potrebne za popolno prijavo.

Kandidati bodo o izbiri pisno obveščeni najkasneje v roku 30 dni po opravljeni izbiri. Obvestilo o končanem javnem natečaju bo objavljeno na osrednjem spletnem mestu državne uprave GOV.SI, <https://www.gov.si/zbirke/delovna-mesta/>. Predviden pričetek dela: 28. 8. 2023.

Informacije o objavi prostega delovnega mesta daje Bojana Kos, tel. 03 56 60 814, informacije o vsebini delovnega področja pa Roman Brulec, tel. št. 03 56 60 820, vsak delovni dan med 9. in 11. uro.

V besedilu javnega natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.

Številka: 110-8/2023-6257-1

Datum: 21. 4. 2023

Priloga:

* obrazec »Vloga za zaposlitev«